《十月十一日同诸僚友集吕鸿胪宅看菊追次壁间韵二首 其二》
明代·唐伯元

盆满黄金丛满霜，锦为屏障画为堂。留连不是因花恼，酩酊原非为酒狂。

羁旅魂惊亲舍远，簪袍晚滥主恩光。月明马上催扶醉，白玉珂声汉署香。

作者简介：（1540—1598）明广东澄海人，字仁卿。万历二年进士。历知万年、泰和二县，有惠政。官至南京吏部文选司郎中，佐尚书孙丕扬澄清吏治，苞苴不及其门。受业于永丰吕怀，深疾王守仁新说，上疏反对守仁从祀文庙。有《二程年谱》等。